Kilpa- ja huippu-urheilun tutkimuskeskusa

Kilpa- ja huippu-urheilun tutkimuskeskusa

Kilpa- ja huippu-urheilun tutkimuskeskus on tehnyt tiedettä vuodesta 1991 suomalaisen huippu-urheilun hyväksi. Matkan varrella on syntynyt lukuisia innovaatioita. Yle Urheilu pyysi Kihua valitsemaan viisi parasta.

1. Keihästykki

Tykki kehitettiin keihäiden lento-ominaisuuksien testausta varten 1990-luvun puolivälissä. Ilmanpaineella toimivan tykin pohjana toimii vanha it-tykin alusta. Tykin avulla keihäitä voidaan ampua eri lähtökulmiin halutuilla lähtönopeuksilla. Kihun toteuttamien keihästykkimittausten perusteella IAAF teki sääntömuutoksensa naisten keihään painopisteen siirtämisestä 3 senttimetriä eteenpäin vuonna 1999.

2. Alppimaja

Alppimajan kehittely juontaa juurensa 1990-luvun alkuun, jolloin haluttiin kuroa umpeen muiden maiden korkealla harjoittelevien urheilijoiden etumatkaa. Toiminta perustuu typen määrän lisäämiseen huoneilmassa, jolla saadaan laskettua hapen suhteellista osuutta hengitysilmassa.

Näin voidaan keinotekoisesti asua esim. 2500 metrin korkeutta vastaavissa olosuhteissa ja parantaa veren hapenkuljetuskapasiteettia. Kihun ja AGAn yhteistyössä kehittelemään menetelmään perustuvia alppimajoja Suomessa ei enää ole, mutta samaa menetelmää voidaan käyttää ns. alppiteltassa, jonka käyttö sekin on nykyään erittäin vähäistä.

3.Sykevariaatioanalyysit ja spin-off: Firstbeat

Kuormittumisen ja palautumisen tutkimiseen liittyvänä innovaationa voidaan pitää Firstbeat Techonologis Oy:tä, joka perustettiin Kihun spinoff-yrityksenä vuonna 2002. Taustalla olivat Heikki Ruskon johdolla jo 1990-luvulla alkaneet tutkimukset stressistä, ylikunnosta ja palautumisesta. Nykyään yli 25 ammattilaista työllistävän Firstbeatin kehittämiä sykevaihteluanalyysejä käytetään useissa sykemittareissa sekä sovelluksissa, joiden loppukäyttäjinä on miljoonia ihmisiä.

4. Keihäsportti

Keihäsportti koostuu kahdesta kahden valokennorivistön yhdistelmästä, joka mittaa 10 000 Hz:n taajuudella keihään nopeuden ja asennon. Ensimmäinen versio portista kehitettiin jo 1980-luvun lopulla. Innovaatio toi aikanaan merkittävän nopeutuksen keihään lähtöarvojen analysoitiin, joka yleensä tehdään hitaalla videopohjaiselle analyysillä. Porttien säätäminen ja käyttäminen oli tosin sekin vain muutamien tutkijoiden osaamisaluetta.

5. MART-testi

1990-luvun alussa kehitetty Maximal Anaerobic Running Test (MART) mittaa juoksijan maksimaalista anaerobista suorituskykyä. Testi koostuu 10x150 m juoksuvedoista, joissa vauhti kasvaa veto vedolta maksimiin saakka. Testin avulla voidaan antaa mm. ohjeet intervalliharjoitteluun nopeuskestävyyslajin urheilijalle. MART-testiä voidaan soveltaa myös hiihtäjille rullasuksilla (MAST) ja pyöräilyyn (MACT).